Margus Klaan		
Kultuuriministeerium	
	
 	03.04.2025 nr 4-1/14 - 2	
min@kul.ee		

	
Üritus Kaja Kultuurikeskuses		

Lugupeetud Margus Klaan
Täname Teid informatsiooni ja tähelepanu juhtimise eest seoses 6. aprillil Mustamäe Kultuurikeskuses Kaja toimuva kulturismi- ja fitnessivõistlusega NPC Estonia Grand Prix.
Peame tõdema, et kahetsusväärselt puudus nii Kultuurikeskusel Kaja kui ka linnaosa valitsusel varasemalt selline informatsioon, mis oleks andnud aluse loobuda kõnealusele organisatsioonile ruumide rentimisest. Kuivõrd Kultuurikeskus Kaja on andnud oma ruumid  Leedu spordiklubile "Fitness Factory Gym"  rendile, ei saa linnaasutus otseselt mõjutada sündmuse sisu ega korralduslikke otsuseid. Kahjuks ei ole praegusel hetkel ruumide rendilepingu ülesütlemine enam võimalik, sest üritus toimub juba käesoleval nädalavahetusel ning lepingust taganemine niivõrd vahetult enne üritust tooks kaasa tõenäoliselt arvestatava leppetrahvi ja kahjunõuded korraldajate poolt.
Arvestades, et tegemist on rendisündmusega, oleks kõige otstarbekam pöörduda antud küsimuses otse korraldajate poole. Mõistame ja jagame Teie muret spordieetika ning dopinguvastase võitluse osas täielikult ning kinnitame, et otsime edaspidi meie tavapärastest rentnikest erinevate juriidiliste isikute suhtes, kes soovivad ruume rentida, eelnevalt  ka põhjalikumalt taustainfot. Oleme valmis edaspidi enne taoliste spordiürituste toimumist konsulteerima nii Kultuuriministeeriumi spordiosakonna, kui Eesti Antidopingu ja Spordieetika Sihtasutusega, et tagada sportliku tegevuse eetilisus ning kooskõla kehtivate rahvusvaheliste standarditega.
Täname veel kord konstruktiivse tagasiside eest ning oleme avatud koostööle spordi eetilisuse ja aususe edendamisel.	

	
Lugupidamisega	

	
(allkirjastatud digitaalselt)	
Ülle Laas	
juhataja